Ħaddiem ta’ 24 sena mill-Gżira kellu jingħata attenzjoni medika fuq il-post u wara ttieħed l-isptar Mater Dei bhala prekawzzjoni wara splużjoni żgħira li seħħet f’fabbrika fil-Qasam Industrijali tal-Marsa. L-inċident seħħ għall-ħabta tal-3.45 pm fl-Express Services, fabbrika li tagħmel xoghol ta’ blasting, galvanizzar u spray painting. tvm.com.mt huwa infurmat li l-inċident seħħ meta l-ħaddiem kien qed ibattal it-thinner permezz ta’ apparat f’tank kif inhi l-proċedura. Jidher li x’aktarx kien hemm reazzjoni kimika li wasslet għal splużjoni, bil-konsegwenza li t-tank ħa n-nar, li ġie kkontrollat mill-ħaddiema stess. Fuq il-post issejħu l-membri tal-Protezzjoni Ċivili mill-istazzjon ta’ Kordin u ambulanza li ħadet ħaddiem l-isptar. Rapport ta’ dan l-inċident tħejja mill-Pulizija tad-Distrett, filwaqt li fuq il-post marru ukoll uffiċjali mill-Awtorità tas-Saħħa u s-Sigurtà Fuq il-Post tax-Xogħol.